En journalistik fik hevet tøjet af og blev frataget kameraet, da han torsdag eftermiddag var på arbejde på Christiania.

Ifølge Københavns Politi blev manden overfaldet, da det blev opdaget, at han gik og filmede.

I fristaden er hashpusherne traditionelt set meget lidt begejstrede for folk, der går rundt med kameraer.

- Vi ved ikke, hvem han er. Men han må gerne lige ringe, så vi ved, at han har det godt, siger vagtlederen på Politigården, Jens Kristiansen.

En forbipasserende nåede at tage et billede af den nøgne journalist på vej væk i al hast, så derfor er politiet ikke i tvivl om, at der er foregået et eller andet.

En styrke betjente blev derfor sendt på fodpatrulje på Staden, men de fandt ingenting.